Αριθμ. Οικ: 10082/1222
   (ΦΕΚ Β 258/15.3.2010)

Τροποποίηση της υπ' αριθμ. 58930/480/99 (ΦΕΚ 526/Β') υπουργικής απόφασης.

Ο ΥΠΟΥΡΓΟΣ 

ΥΠΟΔΟΜΩΝ, ΜΕΤΑΦΟΡΩΝ ΚΑΙ ΔΙΚΤΥΩΝ

Έχοντας υπόψη:

1. Τις διατάξεις:

α) της παραγράφου 2 του άρθρου 7 του π.δ. 19/95 (15/Α') "Προσαρμογή της νομοθεσίας προς 

την οδηγία 91/439/ΕΟΚ του Συμβουλίου της 29.7.1991" όπως ισχύει,

β) του άρθρου 18 του ν. 3710/2008 (216/Α') "Ρυθμίσεις για θέματα μεταφορών και άλλες 

διατάξεις",

γ) το εδάφιο δ της παρ. 7, του άρθρου 94 του ν. 2696/1999 (57/Α') όπως τροποποιημένος 

ισχύει,

δ) του άρθρου 90 του Κώδικα νομοθεσίας για την Κυβέρνηση και τα Κυβερνητικά Όργανα, που 

κυρώθηκε με το άρθρο πρώτο του π.δ. 63/2005 (98/Α'),

ε) της παρ. 5 του άρθρου 16 του ν. 2465/1997 (28/Α') "Θέματα αρμοδιότητας του Υπουργείου 

Μεταφορών και Επικοινωνιών", όπως συμπληρώθηκε με το π.δ. 189 (ΦΕΚ 221/Α'),

στ) την αριθμ. 2876/2009 (ΦΕΚ 2234/Β') απόφαση του Πρωθυπουργού "Αλλαγή τίτλου 

Υπουργείων".

2. Την υπ' αριθμ. οικ. 58930/480/1999 (526/Β') απόφαση του Υπουργού Μεταφορών και 

Επικοινωνιών "Άδειες οδήγησης αυτοκινήτων, μοτοσικλετών και τετρακύκλων", όπως 

τροποποιημένη ισχύει.

3. Το αριθμ. πρωτ. Φ7/192/47342/Γ1/28-4-2009 έγγραφο του Υπουργείου Εθνικής Παιδείας και 

Θρησκευμάτων με το οποίο παρέχονται διευκρινίσεις περί αγγραμμάτων και αναλφάβητων 

πολιτών.

4. Το γεγονός ότι από την εφαρμογή της απόφασης αυτής δεν προκαλείται δαπάνη σε βάρος 

του κρατικού προϋπολογισμού, αποφασίζουμε:

Άρθρο 1

Αντικαθίσταται το άρθρο 20 της υπουργικής απόφασης 58930/480/99 (ΦΕΚ 526/Β') ως εξής:

"Άρθρο 20" 

Θεωρητική εξέταση αγραμμάτων, ατόμων με

μαθησιακές δυσκολίες (δυσλεξία), κωφών και 

όσων δε γνωρίζουν την ελληνική γλώσσα.

1. Οι αγράμματοι και τα άτομα με μαθησιακές δυσκολίες (δυσλεξία), υποψήφιοι για την 

απόκτηση άδειας οδήγησης αυτοκινήτων ή μοτοσικλετών, υποβάλλονται σε θεωρητική εξέταση 

με τη βοήθεια προσωπικών ακουστικών του Μ.Σ.Θ.Ε.Υ.Ο., με εκφώνηση των ερωτηματολογίων, 

ακολουθώντας την ίδια διαδικασία που προβλέπεται στο άρθρο 21 της 58930/480/99 όπως 

ισχύει. Ο διαθέσιμος χρόνος για κάθε ερωτηματολόγιο είναι αυτός που αναφέρεται στην παρ. 

4 του άρθρου 19, προσαυξημένος κατά 50%.

2. Αγράμματοι για την εφαρμογή της προηγούμενης παραγράφου του παρόντος άρθρου, 

θεωρούνται όσοι Έλληνες και αλλοδαποί καταθέσουν σχετική υπεύθυνη δήλωση, ταυτόχρονα με 

την αίτηση για αρχική έκδοση Δελτίου Εκπαίδευσης Εξέτασης (ΔΕΕ), στην αρμόδια Υπηρεσία.

3. Οι υποψήφιοι που είναι κωφοί και αγράμματοι εξετάζονται με τη ίδια διαδικασία με αυτή 

της παρ. 1 του παρόντος άρθρου και με την παρουσία διερμηνέα κωφών, ο οποίος προσέρχεται 

με φροντίδα του ενδιαφερομένου. Αντί ο υποψήφιος να χρησιμοποιήσει τα προσωπικά 

ακουστικά, ο διερμηνέας εξηγεί στον κωφό τα σχήματα και το κείμενο που εμφανίζεται στην 

οθόνη στη νοηματική γλώσσα και ο υποψήφιος επιλέγει τη σωστή απάντηση.

4. Οι υποψήφιοι που προέρχονται από την αλλοδαπή ανεξαρτήτως υπηκοότητας (έλληνες ή 

ξένοι) και δε γνωρίζουν την ελληνική γλώσσα, δύνανται να εξετάζονται μέσω του ΜΣΘΕΥΟ, σε 

μία από τις ξένες γλώσσες που είναι διαθέσιμες. Υποψήφιοι που προέρχονται από την 

αλλοδαπή και δε γνωρίζουν κάποια από τις διαθέσιμες ξένες γλώσσες του συστήματος, 

δύνανται να εξετάζονται με την ίδια διαδικασία που ακολουθείται για τους αγράμματους της 

παρ.1 του παρόντος άρθρου (εκφώνηση ερωτηματολογίων στα ελληνικά).

5. Η θεωρητική εξέταση των υποψηφίων οδηγών οι οποίοι παρουσιάζουν μαθησιακή δυσκολία 

(δυσλεξία κ.λπ.) πραγματοποιείται όπως ακριβώς και η θεωρητική εξέταση των αγραμμάτων 

της παρ. 1 του παρόντος άρθρου.

Άρθρο 2

Από τη δημοσίευση της παρούσας απόφασης καταργείται η υ.α. 24391/2987/09 (ΦΕΚ 1273/Β').

Άρθρο 3

Η ισχύς της παρούσας απόφασης αρχίζει από την δημοσίευση της στην Εφημερίδα της 

Κυβερνήσεως.

Η απόφαση αυτή να δημοσιευθεί στην Εφημερίδα της Κυβερνήσεως.

Αθήνα, 25 Φεβρουαρίου 2010

Ο ΥΠΟΥΡΓΟΣ

ΔΗΜΗΤΡΙΟΣ ΡΕΠΠΑΣ

